પોખરણ-2 વખતે વિસ્ફોટ કરનારી ટીમમાં ડૉ. એ.પી.જે. અબ્દુલ કલામ, પદ્મ વિભૂષણ રાજગોપાલ ચિદંબરમ, પદ્મ વિભૂષણ અનિલ કાકોડકર, પદ્મશ્રી સતિન્દર સિક્કા, પદ્મશ્રી એમ.એસ. રમણકુમાર, DRDOના સિનિયર ન્યુક્લિયર સાયન્ટિસ્ટ કે. સંતાનમ જેવા ધુરંધરો સામેલ હતા. આ તમામ નામો ભારતનાં અત્યંત વિચક્ષણ માઈન્ડ્સ રહ્યાં છે. (હા, કે. સંતાનમે 2009માં ‘પોખરણ-2’ ટેસ્ટ્સ નિષ્ફળ હતા એવો દાવો કરીને સનસનાટી મચાવી દીધેલી.) ફિલ્મમાં આ સાયન્ટિસ્ટોની એક સિમ્પ્લિફાઈડ ટીમ જોઈએ તો ટિપિકલ કેરિકેચરિશ પાત્રોથી વિશેષ કશું જ ન લાગે. એક ભૂલકણા સાયન્ટિસ્ટ, એક સતત ચિપ્સ ખાતા સાયન્ટિસ્ટ, બીજા એક સાયન્ટિસ્ટ (કલાકાર આદિત્ય હિતકારી)ને ક્લસ્ટરોફોબિયા ને ડસ્ટ એલર્જી હોય… વળી, આર્મીના યુનિફોર્મમાં ગરમીની ફરિયાદ કરતા સાયન્ટિસ્ટને મિલિટરી મેન પણ ઉતારી પાડતો હોય… આઈ થિંક એ પાત્રો વધુ કાળજીથી લખાવા અને તે માટે અદાકારો પણ કાળજીથી પસંદ થવા જોઈતા હતા (જો એવું થયું હોત તો જ્હોન પર કેટલું ફોકસ રહેત એ પણ એક સવાલ છે!).